hypotetisk-deduktiv metode
Den hypotetisk-deduktive metode er en metode til afprøvning af videnskabelige hypoteser, ifølge hvilken konsekvenser, der kan udledes af en formuleret teori eller af en almen hypotese, søges bekræftet ved iagttagelse, fx eksperimentelt.
Hvis en sådan konsekvens af en teori eller en hypotese afkræftes, er teorien eller hypotesen falsificeret. Kun hvis en teori eller hypotese har et endeligt antal konsekvenser, og disse alle bekræftes, er pågældende teori eller hypotese også bekræftet.